*Projekts*

**Informatīvais ziņojums**

**par Maksātnespējas politikas attīstības pamatnostādņu 2016.–2020. gadam un to īstenošanas plāna īstenošanas starpposma novērtējumu par laikposmu no 2016. gada līdz 2017. gadam**

**Rīga, 2019**

Saturs

[Lietotie saīsinājumi 3](#_Toc13817862)

[1. Ievads 4](#_Toc13817863)

[2. Vispārīga informācija par pamatnostādņu un plāna ietekmi 6](#_Toc13817864)

[3. Pamatnostādņu uzdevumu un plāna pasākumu izpilde 9](#_Toc13817865)

[4. Rezultatīvo rādītāju sasniegšana 16](#_Toc13817866)

[5. Turpmākā rīcība 19](#_Toc13817867)

# Lietotie saīsinājumi

|  |  |
| --- | --- |
| **administrators** | Maksātnespējas procesa administrators |
| **ĀTAP** | Ārpustiesas tiesiskās aizsardzības process |
| **direktīva** | Eiropas Parlamenta un Padomes 2019. gada 20. jūnija direktīva (ES) 2019/1023 par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju) |
| **DVI** | Datu valsts inspekcija |
| **EM** | Ekonomikas ministrija |
| **FKTK** | Finanšu kapitāla un tirgus komisija |
| **IeM** | Iekšlietu ministrija |
| **KNAB** | Korupcijas novēršanas un apkarošanas birojs |
| **LAPK** | Latvijas Administratīvo pārkāpumu kodekss |
| **LIAA** | Latvijas Investīciju un attīstības aģentūra |
| **MKD** | Maksātnespējas kontroles dienests |
| **pamatnostādnes** | Maksātnespējas politikas attīstības pamatnostādnes 2016.-2020. gadam |
| **plāns** | Pamatnostādņu īstenošanas plāns |
| **SVF** | Starptautiskais Valūtas fonds |
| **SVF novērtējums** | Maksātnespējas regulējuma novērtējums (veikto reformu novērtējums), ko veica SVF Eiropas Sociālā fonda līdzfinansētā projekta "*Justīcija attīstībai*" 3.4.1. specifiskā atbalsta mērķa "Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai" ietvaros, novērtējot Latvijas tieslietu sistēmu |
| **TA** | Tiesu administrācija |
| **TAP** | Tiesiskās aizsardzības process |
| **TAP plāns** | TAP pasākumu plāns |
| **TM** | Tieslietu ministrija |
| **uzraugošā persona** | TAP uzraugošā persona |
| **VID** | Valsts ieņēmumu dienests |

# 1. Ievads

Ar Ministru kabineta 2016. gada 21. septembra rīkojuma Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu" (prot. Nr. 44 30. §)[[1]](#footnote-1) 1. punktu atbalstītas pamatnostādnes un plāns. Savukārt ar Ministru kabineta 2017. gada 13. decembra rīkojumu Nr. 750 "Grozījumi Maksātnespējas politikas attīstības pamatnostādnēs 2016.-2020. gadam un to īstenošanas plānā" (prot. Nr. 61 33. §)[[2]](#footnote-2) pamatnostādnēs un plānā izdarīti grozījumi, precizējot vairākus pamatnostādņu uzdevumu un plāna pasākumu izpildes termiņus.

Pamatnostādnes un plāns tika izstrādāti, lai noteiktu maksātnespējas politikas vidējā termiņa attīstības virzienus, sniedzot sistēmisku maksātnespējas jomā pastāvošo problēmu izvērtējumu un nosakot sasniedzamās prioritātes un rezultātus.

Maksātnespējas politikas **virsmērķis** ir sekmēt komercdarbības un iedzīvotāju ekonomisko aktivitāti, veicināt pievilcīgas uzņēmējdarbības vides veidošanu un investīciju piesaisti.

Maksātnespējas politikas **mērķis** ir veicināt finansiālās grūtībās nonākuša parādnieka saistību izpildi un, ja iespējams, maksātspējas atjaunošanu. Minētais maksātnespējas politikas mērķis aptver gan TAP, gan juridiskas personas maksātnespējas procesu, gan arī fiziskās personas maksātnespējas procesu, nosakot katram no šiem procesiem savus **apakšmērķus**:

1) TAP politikas apakšmērķis ir veicināt dzīvotspējīgu uzņēmumu atgriešanos ekonomiskajā apritē, tādējādi nodrošinot kreditoru aizsardzību, ilgtermiņā iegūstot vairāk nekā maksātnespējas gadījumā;

2) juridiskās personas maksātnespējas procesa politikas apakšmērķis ir nodrošināt saistību maksimālu izpildi, kā arī ekonomiski vērtīgo aktīvu ātru atgriešanos ekonomikā, pēc iespējas pārdodot uzņēmumu kā kopumu gadījumos, kad TAP nav iespējams;

3) fiziskās personas maksātnespējas procesa politikas apakšmērķis ir dot labticīgai fiziskai personai jaunu iespēju/sākumu "*fresh start*" un atbalstu, nonākot finansiālās grūtībās.

Lai sasniegtu pamatnostādnēs definēto maksātnespējas politikas mērķi, pamatnostādnēs ietverti konkrēti rādītāji un uzdevumi, kas strukturēti 4 savstarpēji saskaņotos un saistītos **rīcības virzienos**:

1) veicināt, ka uzņēmumi, izmantojot TAP mehānismus, atgūst maksātspēju;

2) veicināt maksimālu kreditoru saistību apmierināšanu, kā arī ekonomiski vērtīgo aktīvu atgriešanos ekonomiskajā apritē;

3) veicināt, ka fiziskās personas maksātnespējas process godprātīgam parādniekam nodrošina otro iespēju;

4) veicināt, ka administratori ir kvalificēti un profesionāli speciālisti, kas efektīvi pilda savus pienākumus un rūpējas par profesijas prestižu.

Saskaņā ar Ministru kabineta 2016. gada 21. septembra rīkojuma Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu" (prot. Nr. 44 30. §) 5. punktu TM uzdots sagatavot un tieslietu ministram līdz 2018. gada 1. decembrim[[3]](#footnote-3) iesniegt noteiktā kārtībā Ministru kabinetā pamatnostādņu un plāna īstenošanas starpposma novērtējumu par laikposmu no 2016. gada līdz 2017. gadam (turpmāk – novērtējuma periods).

Norādāms, ka plāna pasākumi izriet no pamatnostādņu uzdevumiem. Līdz ar to informācija sniegta savstarpēji saistot pamatnostādņu uzdevumus ar attiecīgajiem plāna pasākumiem. Uztveramības labad šajā informatīvajā ziņojumā iekļautas atsauces uz attiecīgajiem pamatnostādņu uzdevumiem, tomēr izvērsts izklāsts sniegts tikai par plāna pasākumiem.

Novērtējuma periodā izpildes termiņš iestājās 24 plāna pasākumiem, savukārt regulāra izpilde noteikta 7 plāna pasākumiem. Pilnībā izpildīts 21 plāna pasākums, bet 3 plāna pasākumu izpildei atbildīgā un līdzatbildīgā institūcija ir veikusi nepieciešamās darbības, tomēr no tām neatkarīgu apstākļu dēļ galarezultāts nav sasniegts. Tāpat novērtējuma periodā veiktas aktivitātes regulāri pildāmo plāna pasākumu kontekstā.

Papildus norādāms, ka novērtējuma periodā veiktas aktivitātes, lai nodrošinātu vēl 5 plāna pasākumu, kuru izpildes termiņš neietilpst novērtējuma periodā, izpildi. Turklāt 2 plāna pasākumi, kuru izpildes termiņš neietilpst novērtējuma periodā, jau ir izpildīti.

Kopumā pamatnostādnēs starp 4 politikas rezultātiem sadalīti 12 rezultatīvie rādītāji, no kuriem 3 rezultatīvie rādītāji vērtējami vairāku gadu griezumā.

2016. gadā 1 rezultatīvais rādītājs sasniegts atbilstoši plānotajam, 3 rezultatīvie rādītāji netika sasniegti, bet 5 rezultatīvie rādītāji pārsniegti. Savukārt 2017. gadā 1 rezultatīvais rādītājs sasniegts atbilstoši plānotajam, 3 rezultatīvie rādītāji netika sasniegti, bet 5 rezultatīvie rādītāji pārsniegti. No vairāku gadu griezumā vērtējamiem rezultatīvajiem rādītājiem 1 rezultatīvais rādītājs ir pārsniegts, bet 2 rezultatīvie rādītāji – nav sasniegti.

Ņemot vērā šajā informatīvajā ziņojumā iekļauto informāciju, secināms, ka pamatnostādnes un plānu jāturpina īstenot jau iecerētajā virzienā, turpmāk galvenokārt fokusējoties uz otro iespēju fiziskām un juridiskām personām. Vienlaikus, ņemot vērā ārējos faktorus,– plāna darbības termiņš un tajā ietvertie pasākumi un to izpildes termiņi būtu jāpārskata, papildus pārskatot arī pamatnostādņu rezultatīvos rādītājus un to iegūšanas metodoloģiju.

# 2. Vispārīga informācija par pamatnostādņu un plāna ietekmi

Pamatnostādnes un plāns ir vērsti arī uz **makroekonomiskās vides** uzlabošanu. Būtiski uzsvērt, ka maksātnespējas process ir virknes neveiksmīgu vai neprasmīgu rīcību sekas, kā rezultātā tas nevar radīt tiešu un būtisku ietekmi uz galvenajiem makroekonomiskajiem rādītājiem. Tomēr nav šaubu, ka maksātnespējas procesa norise var radīt un rada netiešu ietekmi, jo tieši no tā, cik savlaicīgs un efektīvs ir bijis maksātnespējas process, ir atkarīgs to aktīvu apmērs, ko atgriež ekonomiskajā apritē. Līdzīgi arī TAP gadījumā, ar kura starpniecību vēl vairāk kā maksātnespējas procesa ietvaros iespējams nodrošināt aktīvu apriti, turklāt atšķirībā no maksātnespējas procesa – lielāka iespējamība, ka aktīvu apgrozība notiek ilgtermiņā.

Novērtējuma periodā īstenotie uzdevumi un pasākumi rada netiešu, bet pozitīvu ietekmi līdz ar administratoru profesijas reformas īstenošanu. Ar to nodrošināti pirmie pasākumi ceļā uz maksimāli profesionālu, godprātīgu un caurskatāmu maksātnespējas procesu administrēšanu, lai pastarpināti nodrošinātu pēc iespējas vairāk aktīvu atgriešanos ekonomiskajā apritē.

Pamatnostādņu un plāna īstenošanai ir pozitīva ietekme uz **uzņēmējdarbības vidi**.

Pēdējos gados maksātnespējas jomā veiktās reformas, tai skaitā īstenojot pamatnostādnes un plānu, tiek pozitīvi novērtētas arī uzņēmēju vidū. Ārvalstu investoru padome Latvijā 2019. gada sākumā publicēja "FICIL Ārvalstu investīciju vides indekss 2015. – 2018. gadā"[[4]](#footnote-4), kas ir ārvalstu investoru vērtējums par investīciju klimata attīstību Latvijā. Vērtējuma ietvaros ārvalstu investori progresu maksātnespējas administrācijas jomās novērtēja kā vienu no labākajiem lēmumiem vai politikas iniciatīvām, ko Latvijas valdība ieviesusi pēdējo piecu gadu laikā.

Atsevišķi pamatnostādņu uzdevumi un plāna pasākumi ir radījuši papildu **administratīvo slogu**. Piemēram, plāna pasākumi, kas vērsti uz administratoru profesijas reformas pabeigšanu, ir palielinājuši administratīvo slogu administratoriem. Administratoriem, tāpat kā iepriekš, regulāri ir jāapliecina sava kvalifikācija, tomēr kopš 2017. gada sākuma tā ir kļuvusi komplicētāka – reizi divos gados administratoram ir jākārto kvalifikācijas eksāmens, kas uzliek papildu slogu administratoram, piesakoties un piedaloties kvalifikācijas eksāmenā. Minētais jauninājums rada tiešu (MKD nodrošina eksaminācijas komisijas darbu) un netiešu (kvalifikācijas eksāmenu pieņem eksaminācijas komisija, kas ir neatkarīga institūcija) slogu arī valstij. Tomēr papildu administratīvais slogs ir attaisnojams, tā kā pastiprināta kvalifikācijas pārbaude ļauj pārliecināties par administratora spējām kvalitatīvi un efektīvi administrēt maksātnespējas procesus. Administratīvais slogs nerada **izmaksas** valstij, bet rada tās administratoram, tā kā dalība kvalifikācija eksāmenā ir maksas pakalpojums, par ko jāveic samaksa 150 *euro[[5]](#footnote-5)* apmērā.

Papildus norādāms, ka novērtējuma periodā, stājoties spēkā grozījumiem Maksātnespējas likumā, uzraugošajām personām un administratoriem skaidri definēts pienākums vest savu un parādnieka lietvedību savā prakses vietā. Šāds pienākums radīja administratīvo slogu tām uzraugošajām personām un administratoriem, kuri jau iepriekš neveda lietvedību. Tomēr lietvedības vešanas pienākums neradīja izmaksas imperatīvi, tā kā Maksātnespējas likums nenoteic specifiskas prasības, piemēram, konkrētas programmatūras izmantošanu. Attiecīgi katra uzraugošā persona un administrators varēja brīvi izvēlēties, kādā veidā un ar kādiem tehniskiem līdzekļiem nodrošināt lietvedības vešanu.

Citi novērtējuma periodā īstenotie pamatnostādņu uzdevumi un plāna pasākumi rada nebūtisku administratīvo slogu par to īstenošanu atbildīgajām un līdzatbildīgajām institūcijām, ko tās īsteno tām pieejamo resursu, tai skaitā finanšu līdzekļu, ietvaros.

Pamatnostādnes un plāns rada pozitīvu **sociālo ietekmi**. Plāna pasākumu, kas attiecas uz dažādu informatīvo pasākumu norisi un informatīvo materiālu izstrādi, rezultātā nodrošināta sabiedrības informētība par nozares sniegtajām iespējām, kā arī indivīdu tiesībām un pienākumiem noteiktās situācijās.

Pamatnostādnes un plāns nerada ietekmi uz **vidi**, kā arī **teritoriju attīstību**.

Pamatnostādnes un plāns pats par sevi nerada ietekmi uz **valsts un pašvaldību budžetiem**. Atsevišķu plāna pasākumu[[6]](#footnote-6) īstenošanas rezultāts pastarpināti rada negatīvu ietekmi uz valsts budžetu.

Pamatnostādnes un plāns pats par sevi nerada ietekmi uz **pārvaldes iestāžu funkcijām un cilvēkresursiem**. Atsevišķu plāna pasākumu[[7]](#footnote-7) īstenošanas rezultāts pastarpināti rada šādu ietekmi.

Pamatnostādnes un plāns pats par sevi nerada ietekmi uz **tiesību normu sistēmu**, savukārt attiecībā uz **Latvijas starptautiskajām saistībām** pamatnostādnes un plāns nerada nekādu ietekmi. Atsevišķu plāna pasākumu īstenošanas rezultāts pastarpināti rada ietekmi uz tiesību normu sistēmu, tā kā novērtēšanas periodā vairāki plāna pasākumi[[8]](#footnote-8) īstenoti, izstrādājot normatīvos aktus.

Pamatnostādnes un plāns nerada ietekmi uz **cilvēktiesībām, jo īpaši fizisku personu tiesībām uz privātās dzīves neaizskaramību attiecībā uz personas datu apstrādi**. Apsvērums jo īpaši vērtēts, īstenojot plāna 4.9.1. un 4.10.1. pasākumu, kā rezultātā pasākumu faktiskā izpilde atšķiras no plānotās.

Pamatnostādņu un plāna īstenošanu ietekmēja divi **ārējie faktori**, ko nebija iespējams skaidri identificēt pamatnostādņu un plāna izstrādes procesā – direktīva un SVF novērtējums.

Direktīvas priekšlikums publicēts 2016. gada 22. novembrī[[9]](#footnote-9). Jau 2017. gada sākumā uzsāktas intensīvas Eiropas Savienības dalībvalstu un institūciju debates par priekšlikuma saturu. 2019. gada 20. jūnijā direktīva pieņemta[[10]](#footnote-10).

Ministru kabinets 2017. gada 14. februārī atbalstīja citastarp SVF novērtējuma veikšanu[[11]](#footnote-11). Drīz pēc tam uzsākta pieprasītās informācijas un dokumentu iesniegšana SVF, kā arī aktīvi nodrošināta dalība SVF misijās. 2019. gada sākumā SVF novērtējums noslēdzies ar ziņojumu[[12]](#footnote-12).

Pamatnostādņu un plāna izpildes ietvaros tika **iesaistītas institūcijas** kā atbildīgās vai līdzatbildīgās institūcijas. Novērtējuma periodā ir darbojušās 9 institūcijas no pamatnostādņu un plāna izpildē kopumā noteiktajām 11 institūcijām. Novērtējuma periodā pamatnostādņu un plāna īstenošanā darbojās TM, EM, MKD, LIAA, FKTK, IeM, TA, KNAB un DVI.

Pamatnostādņu uzdevumi un plāna pasākumi īstenoti atbildīgajām un līdzatbildīgajām institūcijām pieejamo **resursu** ietvaros.

Pamatnostādņu un plāna **mērķa grupu viedoklis un ietekme uz tajos noteikto mērķu un rezultātu sasniegšanu** ir izvērtēta Maksātnespējas jautājumu konsultatīvās padomes[[13]](#footnote-13) 2019. gada 7. maija sēdē, piedaloties arī Latvijas Republikas Valsts kontroles un VID pārstāvjiem.

Sēdes dalībnieki kopumā pozitīvi novērtēja jau paveikto darbu maksātnespējas jomas uzlabošanai. Vienlaikus sēdes dalībnieki uzsvēra, ka arī turpmāk ir nepieciešams aktīvs darbs pie maksātnespējas jomas pilnveidošanas, tai skaitā būtisku vērību pievēršot restrukturizācijas pasākumu uzlabošanai.

# 3. Pamatnostādņu uzdevumu un plāna pasākumu izpilde

Šajā sadaļā ietverts šī informatīvā ziņojuma 1. pielikuma "Maksātnespējas politikas attīstības pamatnostādņu 2016.–2020. gadam uzdevumu un to īstenošanas plāna pasākumu izpilde par laikposmu no 2016. gada līdz 2017. gadam" kopsavilkums.

Informācija par plāna pasākumiem, kuru izpildes termiņš iestājās novērtējuma periodā

Novērtējuma periodā izpildes termiņš iestājās 24 plāna pasākumiem (skatīt tālāk 1. tabulu).

|  |
| --- |
| **1. tabula: Pamatnostādņu uzdevumi un plāna pasākumi, kuru izpildes termiņš iestājās novērtējuma periodā** |
| **Pamatnostādņu 1.1. uzdevums** | **Īstenot sabiedrības informēšanas pasākumus par nepieciešamību savlaicīgi iesniegt TAP pieteikumu** |
| Plāna 1.1.1. pasākums | Sagatavot un publicēt iestāžu, piemēram, MKD un EM, tīmekļa vietnēs, kā arī vienotajā valsts un pašvaldību pakalpojumu portālā *www.latvija.lv* viegli uztveramu informāciju par likuma prasībām – TAP plāna izstrādi, saskaņošanu, apstiprināšanu un termiņiem. | Izpildīts |
| **Pamatnostādņu 1.2. uzdevums** | **Veidot efektīvāku TAP plāna apstiprināšanas un uzraudzības procedūru** |
| Plāna 1.2.3. pasākums | Precizēt administratora lomu, novēršot interešu konfliktu TAP plāna apstiprināšanas procesā. | Izpildīts |
| Plāna 1.2.6. pasākums | Palielināt kreditoru lomu TAP, pārskatot administratora (uzrauga) lomu, tajā skaitā paplašinot personu loku, kas ir tiesīgas uzraudzīt TAP plāna izpildi. | Izpildīts |
| **Pamatnostādņu 2.2. uzdevums** | **Veicināt savlaicīgu maksātnespējas procesa pieteikuma iesniegšanu** |
| Plāna 2.2.1. pasākums | Veikt grozījumus LAPK, nododot administratīvās sodīšanas funkciju par maksātnespējas procesa pieteikuma neiesniegšanu MKD. | Izpildīts / Uzsākta izpilde |
| **Pamatnostādņu 2.3. uzdevums** | **MKD un Valsts policijas kompetences pārdale** |
| Plāna 2.3.1. pasākums | Pilnveidot Krimināllikuma 215. un 215.1 panta regulējumu par maksātnespējas procesa kavēšanu, kā arī TAP noteikumu pārkāpšanu, sabiedrībai mazāk bīstamus pārkāpumus ietverot LAPK. Pārskatīt LAPK un Krimināllikumā paredzētos pārkāpumus maksātnespējas jomā, Valsts policijas kompetencē atstājot tikai pārkāpumus, kas ir ar augstu kaitīguma pakāpi sabiedrībai. | Izpildīts |
| **Pamatnostādņu 2.4. uzdevums** | **Stiprināt MKD un Valsts policijas kompetenci** |
| Plāna 2.4.2. pasākums | Noteikt, ka MKD likumā noteiktā kārtībā ir tiesības ierasties jebkura administratora prakses vietā un pieprasīt uzrādīt lietvedībā esošos dokumentus, iepriekš nebrīdinot. | Izpildīts |
| Plāna 2.4.3. pasākums | Izvērtēt MKD finansēšanas modeļus, izvērtējot iespēju atskaitīt finanšu līdzekļus no uzņēmumu riska valsts nodevas, kā arī citus alternatīvas finansēšanas avotus. | Izpildīts |
| **Pamatnostādņu 2.5. uzdevums** | **Pārskatīt kārtību par dokumentu viltošanas konstatēšanu** |
| Plāna 2.5.1. pasākums | Normatīvajos aktos noteikt dokumentu viltošanas konstatēšanas kārtību un sekas. | Izpildīts |
| **Pamatnostādņu 2.8. uzdevums** | **Stiprināt kreditoru lomu** |
| Plāna 2.8.2. pasākums | Izvērtēt iespēju noteikt kreditoriem tiesības pieprasīt zvērinātam revidentam veikt administratora darbības revīziju. | Izpildīts |
| **Pamatnostādņu 2.10. uzdevums** | **Stiprināt tiesas kompetenci** |
| Plāna 2.10.1. pasākums | Pārskatīt kārtību, kādā izskata strīdus par tiesībām kreditoru prasījumu atzīšanas procesā. | Izpildīts |
| **Pamatnostādņu 2.12. uzdevums** | **Pilnveidot regulējumu par administratīvajiem pārkāpumiem maksātnespējas jomā** |
| Plāna 2.12.1. pasākums | Izvērtēt iespēju palielināt LAPK par administratīvajiem pārkāpumiem maksātnespējas jomā noteikto sodu apmēru. | Izpildīts / Uzsākta izpilde |
| Plāna 2.12.2. pasākums | Izvērtēt alternatīvu sankciju ieviešanu par administratīvajiem pārkāpumiem maksātnespējas jomā un izstrādāt atbilstošus grozījumus normatīvajos aktos. | Izpildīts / Uzsākta izpilde |
| **Pamatnostādņu 4.1. uzdevums** | **Turpināt administratoru profesijas reformu** |
| Plāna 4.1.1. pasākums | Izstrādāt priekšlikumus likumprojektam "Grozījumi Maksātnespējas likumā" (Lp12/Nr. 106). | Izpildīts |
| Plāna 4.1.2. pasākums | Pilnveidot uzraudzības un izglītības sistēmu, nosakot, ka:1. Administratoru amatā ieceļ MKD direktors;2. Administratori ne retāk kā reizi divos gados kārto kvalifikācijas eksāmenu;3. Administratoram ir piemērojama disciplināratbildība4. Administratoram jābūt nevainojamai reputācijai; 5. Jāpārskata gadījumi, kad administrators ir atbrīvojams no amata;6. Izvērtējama iespēja ieviest administratoru specializāciju. | Izpildīts |
| **Pamatnostādņu 4.2. uzdevums** | **Stiprināt MKD kapacitāti** |
| Plāna 4.2.1. pasākums | TM gatavot ziņojumu Ministru kabinetam par līdzekļu pārdali un rīcības plānu funkciju optimizēšanai. | Izpildīts |
| Plāna 4.2.2. pasākums | Pilnveidot Krimināllikuma 215. un 215.1 panta regulējumu par maksātnespējas procesa kavēšanu, kā arī TAP noteikumu pārkāpšanu, sabiedrībai mazāk bīstamus pārkāpumus ietverot LAPK. Pārskatīt LAPK un Krimināllikumā paredzētos pārkāpumus maksātnespējas jomā, Valsts policijas kompetencē atstājot tikai pārkāpumus, kas ir ar augstu kaitīguma pakāpi sabiedrībai. | Izpildīts |
| Plāna 4.2.3. pasākums | Izstrādāt MKD risku vadības mehānismu, lai savlaicīgi un precīzi identificētu procesus un administratorus, kur ir saskatāms prettiesiskas rīcības risks. | Izpildīts |
| **Pamatnostādņu 4.4. uzdevums** | **Administratoru rindas darbības uzlabošana** |
| Plāna 4.4.1. pasākums | Stiprināt nejaušības principa – rindas darbības algoritmu. | Izpildīts |
| Plāna 4.4.2. pasākums | Novērst ar rindas darbības nodrošināšanu saistīto nodarbināto ieinteresētību. | Izpildīts |
| Plāna 4.4.4. pasākums | Ieviest risinājumus, lai nodrošinātu, ka administrators atsakās no administrēšanas tikai likumā paredzētajos gadījumos, kā arī paredzēt sekas nepamatota atteikuma gadījumā. | Izpildīts |
| **Pamatnostādņu 4.6. uzdevums** | **Izveidojama stingrāka administratoru kvalifikācijas sistēma** |
| Plāna 4.6.1. pasākums | Izstrādāt likumprojektā "Grozījumi Maksātnespējas likumā" (Lp12/Nr. 106) ietvertos mehānismus, kas attiecas uz kvalifikācijas sistēmas pilnveidošanu. | Izpildīts |
| **Pamatnostādņu 4.7. uzdevums** | **Administratoram nosakāmas stingras prasības lietvedības kārtošanai prakses vietā** |
| Plāna 4.7.1. pasākums | Normatīvajos aktos ietvert regulējumu, kas administratoram uzliek pienākumu vest savu un parādnieka lietvedību savā prakses vietā. | Izpildīts |
| **Pamatnostādņu 4.9. uzdevums** | **Izveidojams administratoru reitings** |
| Plāna 4.9.1. pasākums | Regulāri sastādīt un publicēt MKD tīmekļa vietnē administratoru reitingu. Kritēriji – no administratora tieši atkarīgas darbības. | Izpildīts |
| **Pamatnostādņu 4.10. uzdevums** | **Nodrošināt sabiedrības kontroli publicējot informāciju par maksātnespējas procesa norisi** |
| Plāna 4.10.1. pasākums | Padarīt publisku administratora darbības pārskatos pieejamo informāciju, izvērtējot fizisko personu datu aizsardzības un komercnoslēpuma aizsardzības prasības, kā arī ievērojot Eiropas Parlamenta un Padomes regulā Nr. 2016/679 "Par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)" noteikto. | Izpildīts |

Novērtējuma periodā pilnībā izpildīts 21 plāna pasākums.

Lai veicinātu, ka **uzņēmumi, izmantojot TAP mehānismus, atgūst maksātspēju**, novērtējuma periodā izstrādāta Dzīves situācija "Uzņēmējdarbības izbeigšana", kas pieejama vietnē [*www.Latvija.lv*](http://www.Latvija.lv), MKD ir publicējis informāciju par TAP regulējumu un piedalījies EM, LIAA un ALTUM forumā "Valsts atbalsta biznesu".

Tāpat pilnveidots TAP regulējums, ar grozījumiem Maksātnespējas likumā ieviešot uzraugošās personas institūtu, kā arī paredzot kreditora tiesības lūgt zvērināta revidenta atzinumu par vērtā neņemtajiem iebildumiem un nosakot, ka par uzraugošās personas atlīdzību ir jāvienojas ar kreditoriem.

**Kreditoru maksimālas saistību apmierināšanas un ekonomiski vērtīgo aktīvu atgriešanas ekonomiskajā apritē** nolūkos novērtējuma periodā veikti grozījumi Krimināllikuma 215. un 215.1 pantā, dekriminalizējot vairākas darbības, kas nesasniedz kriminālatbildības līmeni. Tādējādi ne tikai atslogota Valsts policija, kas veicina efektīvāku kriminālprocesu izskatīšanu par nopietnākām darbībām, bet arī nodrošināta augstāka atbildības neizbēgamība arī par mazāk kaitīgām darbībām, tā kā personu saukšana pie atbildības administratīvā kārtībā ir sasniedzama ātrāk.

Tāpat novērtējuma periodā veikti grozījumi Maksātnespējas likumā, kreditoru prasījumu atzīšanas procesā nosakot kārtību, kā administrators efektīvi rīkojas ar viltotiem vai šķietami viltotiem dokumentiem, kā arī, piešķirot kreditoriem tiesības lūgt administratora darbības revīziju konkrētā maksātnespējas procesā. Savukārt ar saistītiem grozījumiem Maksātnespējas likumā un Civilprocesa likumā juridiskās personas maksātnespējas procesā ieviesta jauna kārtība, kādā kreditoru prasījumu atzīšanas procesā izskata strīdus par tiesībām, civilprocesuālā kārtībā izskatāmus strīdus integrējot juridiskās personas maksātnespējas procesa lietā.

Lai nodrošinātu, ka **administratori ir kvalificēti un profesionāli speciālisti, kas efektīvi pilda savus pienākumus (un rūpējas par profesijas prestižu)**, novērtējuma periodā ir īstenota administratoru profesijas reforma, tai skaitā nododot atpakaļ valstij administratoru kvalifikācijas sākotnējo un regulāro pārbaudi un ieviešot nepieciešamos mehānismus kvalifikācijas sistēmas pilnveidošanai. Tāpat ar grozījumiem Maksātnespējas likumā administratoriem noteikts pienākums kārtot lietvedību savā prakses vietā.

Attiecīgi novērtējuma periodā stiprināta MKD kompetence. Ar grozījumiem Maksātnespējas likumā MKD piešķirtas tiesības ierasties administratora prakses vietā un veikt pārbaudi. Savukārt ar informatīvo ziņojumu "Par Maksātnespējas administrācijas attīstību" izvērtēti papildus nepieciešamie resursi, lai nodrošinātu MKD funkciju un uzdevumu efektīvu izpildi, tai skaitā novērstu ar administratoru izvēles un ieteikšanas mehānismu saistīto nodarbināto ieinteresētību. Novērtējuma periodā MKD arīdzan izstrādājis risku vadības mehānismu, lai nodrošinātu, ka tautsaimniecībai nozīmīgo vai problemātisko procesu uzraudzība neizpaliek MKD amatpersonu un pārbaudāmo procesu proporcijas dēļ.

Novērtējuma periodā arīdzan uzlabots administratoru izvēles un ieteikšanas mehānisms – mainīta pretendentu saraksta samainīšanas regularitāte no katra kalendārā gada pirmās darbdienas uz katra kalendāra ceturkšņa pirmo darbdienu. Tāpat administratoram vairs nav tiesību atteikties no viņa kandidatūras ieteikšanas sākotnēji, lai izvairītos no tā, ka administratori atsakās nepamatoti. Proti, ja administratoram pastāv interešu konflikts, viņam par to ir jāinformē tiesu, kura izvērtē administratora norādītos apstākļus.

Novērtējuma periodā secināts, ka sākotnējā iecere par administratoru darbības pārskatu publicēšanu būtu nesamērīga attiecībā pret sabiedrībai nepieciešamajām ziņām, savukārt administratoru reitings varētu nebūt objektīvs, jo viens ļoti veiksmīgs vai gluži pretēji – ļoti neveiksmīgs maksātnespējas process varētu nesamērīgi ietekmēt administratora vietu reitingā. Lai mazinātu konstatētos riskus, sabiedrībai nodrošināta iespēja iepazīties ar katra administratora aktivitāti, MKD tīmekļvietnē pieejama apkopota un periodiski atjaunota informācija par katru administratoru un viņa veikto darbību rezultativitāti.

Attiecībā uz 3 plāna pasākumiem, kuru izpildes termiņš iestājās novērtējuma periodā, bet šajā informatīvajā ziņojumā nav norādīti kā pilnībā izpildīti, norādāms, ka tie ir savstarpēji saistīti. Tie attiecas uz administratīvo pārkāpumu jautājumiem – administratīvās sodīšanas funkcijas par maksātnespējas procesa pieteikuma neiesniegšanu nodošana MKD, soda apmēra par administratīvajiem pārkāpumiem maksātnespējas jomā palielināšanas iespējas izvērtēšana un alternatīvu sankciju par administratīvajiem pārkāpumiem maksātnespējas jomā ieviešanas iespējas izvērtēšana.

Ņemot vērā šo ciešo saikni starp plāna pasākumiem, pasākumu izpilde tika organizēta kopīgi. Tika izstrādāti nepieciešamie grozījumi normatīvajos aktos, lai administratīvās sodīšanas funkciju par maksātnespējas procesa pieteikuma neiesniegšanu no Valsts policijas nodotu MKD, kā arī lai palielinātu naudas soda apmēra par administratīvajiem pārkāpumiem maksātnespējas jomā minimālo un maksimālo robežu. Vienlaikus, šo grozījumu izstrādes gaitā secināts, ka alternatīvas sankcijas par administratīvajiem pārkāpumiem maksātnespējas jomā nav paredzamas.

Šī informatīvā ziņojuma sagatavošanas brīdī grozījumi vēl nav pieņemti administratīvo pārkāpumu reformas virzības īpatnību dēļ. Tomēr sagaidāms, ka grozījumiem būs pozitīva ietekme ne tikai attiecībā uz administratīvos pārkāpumus izdarījušo personu saukšanas pie atbildības, bet arī attiecībā uz administratīvās atbildības preventīvo nozīmi.

Informācija par plāna pasākumiem, kam noteikta regulāra izpilde

Novērtējuma periodā regulāra izpilde noteikta 7 plāna pasākumiem (skat. 2. tabulu).

|  |
| --- |
| **2. tabula: Plāna pasākumi, kam noteikta regulāra izpilde** |
| **Pamatnostādņu 1.1. uzdevums** | **Īstenot sabiedrības informēšanas pasākumus par nepieciešamību savlaicīgi iesniegt TAP pieteikumu** |
| Plāna 1.1.2. pasākums | Sadarbībā ar EM un uzņēmēju organizācijām organizēt seminārus un izstrādāt bukletus, lai popularizētu TAP mērķi, ieguvumus, labo praksi un veiksmīgos piemērus. |
| Plāna 1.1.3. pasākums | Sadarbībā ar FKTK informēt uzņēmējus par ārpustiesas parādu restrukturizācijas iespējām. |
| **Pamatnostādņu 2.1. uzdevums** | **Īstenot sabiedrības informēšanas pasākumus par nepieciešamību savlaicīgi iesniegt juridiskās personas maksātnespējas procesa pieteikumu** |
| Plāna 2.1.1. pasākums | Organizēt seminārus un izstrādāt bukletus sabiedrības informēšanai, par nepieciešamību savlaicīgi risināt savas saistības, kā arī, ja tas nav iespējams, iesniegt juridiskās personas maksātnespējas procesa pieteikumu. |
| **Pamatnostādņu 2.4. uzdevums** | **Stiprināt MKD un Valsts policijas kompetenci** |
| Plāna 2.4.1. pasākums | Nodrošināt apmācību organizēšanu Valsts policijas kompetences stiprināšanai. |
| **Pamatnostādņu 3.2. uzdevums** | **Novērst regulējuma neskaidrības** |
| Plāna 3.2.2. pasākums | Īstenot sabiedrības informēšanas pasākumus par fiziskās personas maksātnespējas procesu un tā sekām. |
| **Pamatnostādņu 4.1. uzdevums** | **Turpināt administratoru profesijas reformu** |
| Plāna 4.1.3. pasākums | Informēt administratorus par regulējuma, kas paredz interešu konflikta novēršanu valsts amatpersonu darbībā, noteikumiem. |
| **Pamatnostādņu 4.4. uzdevums** | **Administratoru rindas darbības uzlabošana** |
| Plāna 4.4.3. pasākums | Regulāri veikt IT auditu, lai izsekotu, vai sistēmā ir veiktas prettiesiskas manipulācijas. |

Plāna pasākumu, kas pildāmi regulāri, kontekstā veikti vairāki sabiedrības informēšanas pasākumi, ne tikai publicējot informāciju dažādu institūciju, piemēram, MKD un FKTK tīmekļa vietnēs, bet arī organizējot un piedaloties dažādos informatīvos pasākumos. Tādējādi veicināta sabiedrības informētība par nepieciešamību aktīvi un savlaicīgi risināt savas finanšu grūtības, tai skaitā par TAP, juridiskās personas maksātnespējas procesa un fiziskās personas maksātnespējas procesa pieejamību, kā arī veicināta šo personu izpratne par katra procesa prasībām un iespējām.

2016. gada nogalē Valsts policijas Galvenajā kriminālpolicijas pārvaldē tika veikta reorganizācija nolūkā paaugstināt kapacitāti noziedzīgu nodarījumu apkarošanā kopumā, kā arī izmeklēšanas darbā, tai skaitā ekonomisko noziegumu jomā, kas ietver arī maksātnespējas jomā izdarītos noziedzīgos nodarījumus. Krimināllietas, kuras ierosinātas par administratoru, iespējams, noziedzīgajām darbībām, saskaņā ar Valsts policijas un Ģenerālprokuratūras vienošanos ir noteiktas par prioritārām pirmstiesas izmeklēšanas jomā. Tāpat 2017. gada laikā stiprināta Valsts policijas sadarbība ar citām institūcijām un organizācijām, kā arī MKD ir rīkojis apmācības Valsts policijas un prokuratūras amatpersonām divās daļās (teorija un prakse) par maksātnespējas jomas regulējumu un aktualitātēm.

Savukārt administratoru zināšanu un izpratnes par interešu konflikta novēršanu valsts amatpersonu darbībā pilnveidošanas nolūkā 2017. gadā KNAB kvalifikācijas pilnveides pasākuma ietvaros informēja administratorus par piemērojamo regulējumu.

Lai nodrošinātu administratoru izvēles mehānisma uzticamību, MKD regulāri veica attiecīgās sistēmas informācijas tehnoloģiju auditu un darbības tās stiprināšanai.

Informācija par veiktajām darbībām attiecībā uz plāna pasākumiem, kuru izpildes termiņš neietilpst novērtējuma periodā

Novērtējuma periodā veiktas aktivitātes, lai nodrošinātu 5 plāna pasākumu, kuru izpildes termiņš neietilpst novērtējuma periodā, izpildi. Savukārt 2 plāna pasākumi izpildīti.

2017. gada nogalē Arhīvu likumā un likumā "Par grāmatvedību" stājās spēkā grozījumi, kā rezultātā samazināts arhīvā nododamo dokumentu skaits un tādējādi arī izmaksas. Neskatoties uz veiktajiem uzlabojumiem, dokumentu nodošana Latvijas Nacionālajā arhīvā tik un tā rada maksātnespējas procesa izmaksas. Diskusiju rezultātā secināts, ka dokumentu nodošanu arhīvā[[14]](#footnote-14) ir iespējams būtiski efektivizēt un pilnveidot, paredzot, ka administrators maksātnespējas procesos dokumentus glabāšanai valsts arhīvam nodod bez maksas. Šī informatīvā ziņojuma sagatavošanas brīdī tiek meklēti risinājumi finansējuma nodrošināšanai, lai šādu izmaiņu gadījumā nodrošinātu Latvijas Nacionālajam arhīvam nepieciešamo finansējumu izmaksu segšanai.

Pašlaik ir apzināts nozares ekspertu konceptuāls viedoklis par iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī parādsaistību apjoms nav liels[[15]](#footnote-15). Šī informatīvā ziņojuma sagatavošanas brīdī tiek precizēts TM izstrādātais sākotnējais projekts, lai izvairītos no tikai šķietamas, formālas problēmas seku risināšanas, un tā vietā nodrošinātu kompleksu regulējumu, kas risina arī problēmas cēloni – fizisko personu ar zemiem ienākumiem objektīvu nespēju vai subjektīvu nevēlēšanos apzinīgi, gudri un saprātīgi rīkoties ar saviem finanšu resursiem un finansiālu atbildību pret citām personām.

2018. gada 14. decembrī pieņemts pētījums "Fiziskās personas maksātnespējas procesa piemērošanas nosacījumi un tā efektivitāte"[[16]](#footnote-16). Tā ietvaros citastarp analizēti fiziskās personas maksātnespējas procesa problemātiskie aspekti[[17]](#footnote-17), kā arī izvērtēti parādnieka godprātības kritēriji[[18]](#footnote-18).

Tāpat norādāms, ka turpinās tiesas kapacitātes stiprināšana[[19]](#footnote-19) maksātnespējas jomā. Tiesnešu apmācību un informēšanu par aktualitātēm maksātnespējas jomā nodrošina ne tikai Latvijas Tiesnešu mācību centrs, bet arī Eiropas Tiesību akadēmija Eiropas Sociālā fonda projekta "Justīcija attīstībai" ietvaros.

Izstrādājot likumu "Grozījumi Maksātnespējas likumā"[[20]](#footnote-20), kas stājās spēkā 2018. gada 1. jūlijā, tika izvērtēta nepieciešamība pilnveidot regulējumu par saimnieciskās darbības turpināšanu maksātnespējas procesa ietvaros, kā arī uzņēmuma kā mantas kopuma pārdošanu[[21]](#footnote-21). Izvērtējuma rezultātā secināts, ka nepieciešams paplašināt administratora tiesības pārdot ne tikai uzņēmumu kā mantas kopumu, bet arī uzņēmuma patstāvīgās daļas pārdošanu[[22]](#footnote-22). Tāpat ar grozījumiem precizēts termiņš, kādā administratoram jāizlemj par parādnieka saimnieciskās darbības turpināšanu pilnā vai ierobežotā apjomā, ja šīs darbības turpināšana ir ekonomiski pamatota, vai par tās izbeigšanu[[23]](#footnote-23).

2017. gadā Latvijas Tiesnešu mācību centrs nodrošināja 63 dalībnieku (rajona (pilsētas) un apgabaltiesu tiesnešu un tiesu darbinieku) apmācību[[24]](#footnote-24). Seminārā tika apskatītas šādas apakštēmas: Maksātnespējas likuma aktuālie grozījumi; maksātnespējas lietu izskatīšanas aktualitātes; paneļdiskusija par aktuāliem maksātnespējas jautājumiem.

# 4. Rezultatīvo rādītāju sasniegšana

Šajā sadaļā ietverta šā informatīvā ziņojuma 2. pielikuma "Maksātnespējas politikas attīstības pamatnostādņu 2016.–2020. gadam politikas rezultātu un rezultatīvo rādītāju sasniegšanas progress par laikposmu no 2016. gada līdz 2017. gadam" analīze.

Kopumā pamatnostādnēs starp 4 politikas rezultātiem sadalīti 12 rezultatīvie rādītāji, no kuriem 3 rezultatīvie rādītāji vērtējami vairāku gadu griezumā.

2016. gadā 1 rezultatīvais rādītājs sasniegts atbilstoši plānotajam, 3 rezultatīvie rādītāji netika sasniegti, bet 5 rezultatīvie rādītāji pārsniegti. Savukārt 2017. gadā 1 rezultatīvais rādītājs sasniegts atbilstoši plānotajam, 3 rezultatīvie rādītāji netika sasniegti, bet 5 rezultatīvie rādītāji pārsniegti. No vairāku gadu griezumā vērtējamiem rezultatīvajiem rādītājiem 1 rezultatīvais rādītājs ir pārsniegts, bet 2 rezultatīvie rādītāji – nav sasniegti.

Pamatnostādņu 1. politikas rezultātā "Uzņēmumi, izmantojot TAP mehānismus, atgūst maksātspēju" paredzēti 3 rezultatīvie rādītāji:

1. Pasludināto TAP (ĀTAP) skaits pret pasludināto juridiskās personas maksātnespējas procesu skaitu;
2. Proporcija starp ierosināto un pasludināto TAP (ĀTAP) skaitu;
3. Sekmīgi pabeigto TAP (ĀTAP) skaits pret izbeigtajiem TAP (ĀTAP).

2016. gadā **pasludināto TAP (ĀTAP) skaits attiecībā pret pasludināto juridiskās personas maksātnespējas procesu skaitu** atbilda plānotajam rezultatīvajam rādītājam – 5 %. Tomēr 2017. gadā novērots pasludināto TAP (ĀTAP) skaita palielinājums par 1 % – no plānotajiem 7 % uz 8 %. Faktiskā rezultatīvā rādītāja pārsniegšana 2017. gadā ir neliela, tomēr vērtējama pozitīvi un izskaidrojama ar veiktajiem informēšanas pasākumiem.

Savukārt **proporcija starp ierosināto un pasludināto TAP (ĀTAP) skaitu** novērtējuma periodā bija zemāka ne tikai par plānoto, bet arī par 2015. gadā faktiski konstatētajiem rezultatīvajiem rādītājiem. 2016. gadā konstatējama rezultatīvā rādītāja novirze no plānotā par -9 %. 2017. gadā rezultatīvais rādītājs attiecībā pret 2016. gadu ir palielinājies par 5 %, tomēr arī 2017. gadā novērojama novirze no plānotā par -6 %. Novirze liecina, ka sagatavotie TAP plāni nav pietiekami kvalitatīvi un turpmāk, arīdzan plānojot veicamās darbības, jābūt daudz kritiskākiem.

Rezultatīvais rādītājs uzlabojas par 5 % gadā plānoto 2 % vietā un sagaidāms tā uzlabojums arī turpmāk, ņemot vērā, ka ārpus novērtējuma perioda turpinās informēšanas pasākumi un ir veicami vairāki būtiski plāna pasākumi, kas vērsti uz TAP pilnveidošanu.

2016. gadā bija plānots, ka šajā gadā būs 2 % **sekmīgi pabeigti TAP (ĀTAP) no visiem izbeigtajiem TAP (ĀTAP)**. Tomēr faktiski 2016. gadā sekmīgi tika pabeigti 8 %, kas veido rezultatīvā rādītāja novirzi par 6 %. 2017. gadā plānotais sekmīgi pabeigto TAP (ĀTAP) skaita palielinājums līdz 9 % ir pārsniegts par 1 %. Novirze pārsniedz plānoto, tomēr viennozīmīgi vērtējama pozitīvi.

Pamatnostādņu 2. politikas rezultātā "Kreditoru maksimāla saistību apmierināšana, ekonomiski vērtīgie aktīvi atgriežas ekonomiskajā apritē" paredzēti 5 rezultatīvie rādītāji:

1. Vidējais maksātnespējas procesa ilgums;
2. Nodrošināto kreditoru prasījumu atgūšanas radītāji (*recovery rate*);
3. Nenodrošināto kreditoru prasījumu atgūšanas radītāji (*recovery rate*);
4. Maksātnespējas procesa izmaksas;
5. Procesu skaita, kad tiek sastādīts ziņojums par mantas neesamību, īpatsvars.

Kā 2016., tā arī 2017. gadā bija plānots saglabāt 2015. gada **vidējo maksātnespējas procesa ilgumu** – 1,5 gadi. Tomēr statistika liecina, ka juridiskās personas maksātnespējas procesi 2016. un 2017. gadā vidēji ir noritējuši ilgāk, proti, attiecīgi 1,67 gadus. Novirze izskaidrojama ar administratoru profesijas reformas 1. posma stāšanos spēkā. Proti, ar 2016. gada 1. janvāri administratori ir valsts amatpersonas. Tā kā vairākus administratorus neapmierināja šīs izmaiņas, viņi izlēma izbeigt savu profesionālo darbību[[25]](#footnote-25), kā rezultātā vairākos procesos bija jāieceļ jauni administratori. Administratora maiņa vienmēr vismaz uz īsu brīdi palēnina procesa norisi, jo jaunieceltajam administratoram ir nepieciešams iepazīties ar procesa materiāliem. Turklāt nereti tiek pārskatītas arī iepriekšējā administratora veiktās darbības. Tāpat norādāms, ka 2016. gadā un 2017. gadā vēl bija aktīvi vairāki maksātnespējas procesi, kas uzsākti saskaņā ar likumu "Par uzņēmumu un uzņēmējsabiedrību maksātnespēju" un 2007. gada 1. novembra Maksātnespējas likumu, kas paredzēja no spēkā esošā regulējuma atšķirīgu procesa norises kārtību, nenosakot konkrētus termiņus likumā noteikto darbību veikšanai. Maksātnespējas procesa norises ilgums lielā mērā ir atkarīgs arī no tiesvedības procesu ilguma. Būtiski arīdzan vērst uzmanību, ka procesa ātrums nav un nekādā gadījumā nedrīkst būt iesaistīto personu rīcības pašmērķis. Ņemot vērā minēto, novirzi no plānotā rezultatīvā rādītāja nevar uzskatīt par kritisku, un tā nenorāda uz ievērojamiem trūkumiem maksātnespējas procesa norisē kopumā, bet gan uzskatāma par administratoru profesijas reformas 1. posma īslaicīgām sekām.

**Nodrošināto kreditoru prasījumu atgūšanas rādītājs (*recovery rate*)** ir pat pārsniegts, veidojot 8 centu no viena eiro palielinājumu un tādējādi par 3 centiem no viena eiro pārsniedzot 2017. gadā plānoto palielinājumu attiecībā pret 2016. gada rādītāju.

Savukārt **nenodrošināto kreditoru prasījumu atgūšanas rādītājs (*recovery rate*)** 2017. gadā palika nemainīgs attiecībā pret 2016. gada rādītāju. Tādējādi šis rezultatīvais rādītājs nav sasniegts.

Pamatnostādņu rezultatīvie rādītāji paredz, ka 2017. gadā **maksātnespējas procesa izmaksām** bija jābūt par 5 centiem mazākām, nekā 2016. gadā. Tomēr statistika liecina, ka rādītājs nav sasniegts un tam ir konstatējama novirze par 76 centiem, izmaksām nesamazinoties, bet gan palielinoties par 71 centu, t.i., no 1,46 *euro* 2016. gadā līdz 2,17 *euro* 2017. gadā.

Saistībā ar novirzēm plānotajos rezultatīvajos rādītājos "nenodrošināto kreditoru prasījumu atgūšanas rādītājs (*recovery rate*)" un "maksātnespējas procesa izmaksas" norādāms turpmākais. SVF novērtējuma ziņojumā ir norādīts, ka, ievērojot ārējo maksātnespējas sistēmas efektivitāti ietekmējošo faktoru daudzveidību, pamatnostādnēs noteikto rādītāju sasniegšana ir ievērojami apgrūtināta un pat neiespējama. Līdz ar to nav iespējams veikt objektīvu rezultatīvo rādītāju, kas atspoguļo citastarp maksātnespējas procesa efektivitāti kopumā analīzi.

Izmantojot pamatnostādnēs definēto metodoloģiju, **procesu skaita, kad tiek sastādīts ziņojums par mantas neesamību, īpatsvars** formāli tikai nedaudz pārsniedz 2016. un 2017. gadā plānoto rādītāju, 2016. gadā plānotos 39 % pārsniedzot par 8 %, savukārt 2017. gadā plānotos 38 % – par 6 %. Tomēr MKD tā funkciju un uzdevumu izpildes ietvaros ir secinājis daudz kritiskāku situāciju. Proti, juridiskās personas maksātnespējas procesi, kuru izbeigšanas pamats bijusi ziņojuma par mantas neesamību sastādīšana, nav vienīgie tā sauktie "tukšie procesi". Praksē ir daudz juridiskās personas maksātnespējas procesu, kuros formāli tiek sastādīts mantas pārdošanas plāns, kuros naudas līdzekļi ir tikai šķietami, jo aktīvu realizācijas rezultātā iegūtie līdzekļi nesasniedz pat juridiskās personas maksātnespējas procesa depozīta apmēru. MKD ir aprēķinājis un statistikā regulāri izmanto datus, ka faktiski "tukšo procesu" īpatsvars 2016. gadā sastādīja 63 %, bet 2017. gadā – 61 %. Ņemot vērā faktiskās situācijas atšķirību no formāliem gadījumiem, kad maksātnespējas process tiek izbeigts, jo sastādīts ziņojums par mantas neesamību, secināms, ka arī turpmāk pamatnostādņu un plāna īstenošana jābalsta nevis formālo gadījumu samazināšanā, bet gan faktisko.

Pamatnostādņu 3. politikas rezultātā "Fiziskās personas maksātnespējas process godprātīgam parādniekam nodrošina otro iespēju" ietverts 1 rezultatīvais rādītājs – **gada laikā sekmīgi pabeigto saistību dzēšanas procedūru skaits pret pabeigto fiziskās personas maksātnespējas procesa skaitu**. Minētais rezultatīvais rādītājs 2016. gadā pārsniegts par 1 %, t.i., 83 % sekmīgi pabeigtu saistību dzēšanas procedūru vietā, sekmīgi pabeidzot 84 % saistību dzēšanas procedūras, savukārt 2017. gadā rādītājs izpildīts atbilstoši plānotajam – sekmīgi pabeidzot 85 % saistību dzēšanas procedūras. Līdz ar to novirze gan 2016. gadā, gan 2017. gadā ir pavisam neliela un nerada šaubas par īstenoto pasākumu rezultativitāti.

Pamatnostādņu 4. politikas rezultātā "Administratori ir kvalificēti un profesionāli speciālisti, kas efektīvi pilda savus pienākumus (un rūpējas par profesijas prestižu)" paredzēti 3 rezultatīvie rādītāji:

1. Administratoru skaits, kuru lietvedībā esošais lietu skaits atšķiras no vidēja lietu skaita vienam administratoram;
2. Sodīto administratoru skaits pret kopējo administratoru skaitu (procentuāli);
3. Procesu skaits, kuros pārkāpumu dēļ ir nomainīts administrators, pret aktīvo lietu skaitu.

2016. gadā nebija neviens, bet 2017. gadā bija septiņi **administratori, kuru lietvedībā esošais lietu skaits atšķiras no vidēja lietu skaita vienam administratoram**. Faktiskais rezultāts ievērojami atšķiras no plānotā, veidojot novirzi par attiecīgi 27 un 18 administratoriem, t.i., tas ir mazāk, nekā pamatnostādnēs plānotais – 27 administratori 2016. gadā un 25 administratori 2017. gadā. Novirze vērtējama pozitīvi, jo administratoru noslodze izlīdzinās, tādējādi veicinot gan administratoru profesionālās kvalifikācijas uzturēšanu, gan kvalitatīvāku pienākumu izpildi. Viens no apstākļiem, kas sekmēja minētā rādītāja uzlabošanos, ir grozījumu Ministru kabineta 2010. gada 26. oktobra noteikumos Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu" spēkā stāšanās 2017. gada 17. novembrī, ar ko mainīta atteikšanās no administratora iecelšanas konkrētā procesā, paredzot, ka administratora amata kandidātam jāvēršas tiesā. Tomēr lielāko ietekmi radīja iepriekš jau pieminētais administratoru profesijas reformas 1. posms, kā arī turpmākie pasākumi saistībā ar tās otro posmu, ar ko ne tikai pārskatīja kvalifikācijas pārbaudes kārtību, bet arī nostiprināja disciplināratbildības piemērošanu.

Novērtējuma periodā vērojams lielāks **sodīto administratoru skaits pret kopējo administratoru skaitu**, nekā bija plānots. 2016. gadā rezultatīvais rādītājs pārsniegts par 5 %, t.i., 21 % vietā sodot 26 % administratorus. 2017. gadā rezultatīvais rādītājs, turpinot nozares akūto problēmu un sabiedrības neuzticības mazināšanu, bija plānots lielāks attiecībā pret 2016. gadu – 25 %. Faktiski pieaugošā prognoze tika izpildīta, to pārsniedzot par 1 %. Novirzes skaidrojamas ar administratoru rīcības uzraudzības pasākumu pastiprināšanu, kā arī ar administratoru skaita samazināšanos.

Tāpat uzraudzības pasākumu ietekme konstatējama attiecībā uz **procesu skaitu, kuros pārkāpumu dēļ ir nomainīts administrators, pret aktīvo lietu skaitu**. 2017. gadā arī šim rezultatīvajam rādītājam bija paredzēts pieaugums par 0,3 % salīdzinājumā ar 2016. gadu, tam palielinoties no 2,5 % līdz 2,8 %. Tomēr faktiski novērtējuma periodā rādītājs nav sasniegts, 2016. gadā veidojot novirzi par -0,9 %, bet 2017. gadā – par -0,6 %.

# 5. Turpmākā rīcība

Izvērtējot pamatnostādnes un plānu, kā arī jau īstenotos vai uzsāktos uzdevumus un pasākumus, secināms, ka arī turpmāk jāturpina virzīties uz pamatnostādnēs jau definēto maksātnespējas politikas virsmērķi – sekmēt komercdarbības un iedzīvotāju ekonomisko aktivitāti, veicināt pievilcīgas uzņēmējdarbības vides veidošanu un investīciju piesaisti.

Pamatnostādņu un plāna īstenošanas sākumposmā veiktās darbības bija vērstas uz nozarē akūti traucējošo apstākļu likvidēšanu tās efektīvākai un kvalitatīvākai darbībai. Tomēr turpmāk uzmanība jākoncentrē uz pamatnostādnēs definētā maksātnespējas politikas virsmērķa turpmāku īstenošanu, mazinot uzsvaru uz kontroli, un tā vietā stiprinot mehānismus, kas radītu ilglaicīgāku pozitīvo ietekmi kā uz katru indivīdu atsevišķi, tā arī tā kreditoriem un sabiedrību kopumā.

**Turpmākais fokuss – otrā iespēja fiziskām un juridiskām personām.**

Pamatnostādņu virsmērķis jāskata kopsakarā ar pamatnostādņu un plāna pieņemšanas laikā nezināmiem, neidentificējamiem ārējiem apstākļiem – direktīvu un SVF novērtējuma ietvaros sniegtajām rekomendācijām.

Vairākas SVF rekomendācijas, tai skaitā arī tādas, kas vērstas uz TAP reformēšanu reorganizācijas un maksātnespējas procesa balansa nodrošināšanai, SVF aicina īstenot jau tuvākajā laikā (12–24 mēnešu laikā). Rekomendāciju ieviešanas termiņš uzskatāms kā ieteikums politikas plānotājiem jomas turpmākās attīstības plānošanai, taču nerada Latvijas Republikai nekādas juridiskas sekas. Līdz ar to SVF rekomendāciju ieviešana salāgojama ar direktīvas transponēšanas termiņu – 2021. gada 17. jūliju (ar dažiem izņēmumiem).

Arī ar direktīvu galvenokārt risināti jautājumi par otrās iespējas izveidi un pilnveidošanu, kas saskan ar pamatnostādņu un plāna turpmākajiem pasākumiem.

Direktīvas transponēšanai paredzēti divi gadi no tās spēkā stāšanās, vienlaikus paredzot iespēju īpašu sarežģījumu gadījumā transponēšanas termiņu pagarināt par vēl vienu gadu. Direktīva pieņemta 2019. gada 20. jūnijā un stājās spēkā 2019. gada 16. jūlijā.

Lai gan direktīva neparedz būtiskus jauninājumus vai principiālas atkāpes no Latvijā pašlaik esošā maksātnespējas jomas (plašākā izpratnē) regulējuma, jāņem vērā, ka maksātnespējas jomas pilnveidošanā tradicionāli iesaistītas daudz un dažādas institūcijas. Nereti šīm institūcijām ir būtiskas viedokļu atšķirības, kuru atrisināšana prasa ne mazums pūļu un ir laikietilpīga. Tādējādi sagaidāms, ka direktīvas transponēšanai būs nepieciešams vismaz sākotnējais termiņš, kas savukārt nozīmē, ka direktīvas prasību izpilde sagaidāma ne agrāk kā 2021. gada jūlijā, ja ne 2022. gada jūlijā.

Pamatnostādnes un plāns jau šobrīd paredz dažādus uzdevumus un pasākumus, lai pilnveidotu otro iespēju fiziskām un juridiskām personām. TAP gadījumā uzdevumi un pasākumi bija jāīsteno 2018. gadā. Savukārt fiziskās personas maksātnespējas procesa pilnveidošanas jautājumi bija atrisināmi 2019. gada pirmajā pusē.

Kā jebkurā likumdošanas procesā, arī Eiropas Savienības tiesību aktu projektu izskatīšanas gaitā projekts var tikt pat būtiski mainīts vairākas reizes. Izpildot pamatnostādņu uzdevumus un plāna pasākumus, kas attiecas uz TAP un fiziskās personas maksātnespējas procesa regulējumu un kas saskan ar direktīvā risinātajiem elementiem, pastāvēja nopietni draudi nepamatotiem normatīvo aktu plūdiem, ja pieņemtās direktīvas prasības atšķirtos. Turklāt grozījumi maksātnespējas jomu regulējošos normatīvajos aktos nereti ir apgrūtinoši tiesību normu piemērotājiem, tā kā nereti izmaiņas var piemērot tikai no jauna uzsāktiem procesiem. Tā rezultātā tiesību normu piemērotājiem nākas viena likuma darbības laikā vienlaikus piemērot vairākas tā redakcijas, kas rada risku nekvalitatīvai tiesību normu piemērošanai. Līdz ar to TM, aktīvi iesaistoties direktīvas precizēšanā, saredzēja riskus pārsteidzīgu grozījumu izdarīšanai TAP un fiziskās personas maksātnespējas procesa regulējuma mainīšanai pirms direktīvas pieņemšanas.

Vienlaikus starp plāna pasākumiem, iespējams, ir arī tādi vēl neizpildītie pasākumi, kas jau ir zaudējuši to aktualitāti kopumā vai kādā daļā.

Ievērojot minēto, **pašlaik noteiktais plāna īstenošanas termiņš, kā arī tajā iekļautie pasākumi būtu jāpagarina un jāprecizē**.

Papildus norādāms, ka, aktualizējot plānu, būtiska nozīme būs arī 2018. gada 14. decembrī pieņemtajam pētījumam "Fiziskās personas maksātnespējas procesa piemērošanas nosacījumi un tā efektivitāte"[[26]](#footnote-26) un 2018. gada 31. decembrī pieņemtajam pētījumam "Tiesiskās aizsardzības procesa regulējuma efektivitāte"[[27]](#footnote-27), kā arī abos pētījumos izdarītajiem secinājumiem.

Arīdzan norādāms, ka Maksātnespējas jautājumu konsultatīvās padomes 2019. gada 7. maija sēdē tās dalībnieki pauda atbalstu plāna īstenošanas termiņa pagarināšanai kontekstā ar turpmāk plānotajām darbībām, tai skaitā kontekstā ar direktīvu un SVF novērtējuma rezultātā sastādītajā ziņojumā ietverto ieteikumu izpildi.

Kopš uzsākta pamatnostādņu un plāna īstenošana, jautājumus ir radījuši daži pamatnostādnēs definētie rezultatīvie rādītāji un to iegūšanas metodoloģija.

Laikā, kad maksātnespējas joma un sabiedrības uzskati par to uzlabojušies, rezultatīvie rādītāji par sodīto administratoru skaitu vai procesu skaitu, kuros pārkāpumu dēļ ir nomainīts administrators, šķiet problemātiski to saknē. Minētie rādītāji rada draudus, ka to nozīmi praksē saredz ne tik daudz kā administratoru rīcības kvalitātes rādītāju, bet gan kā rādītāju par uzraugošās institūcijas piemērotajiem sodiem. Nav šaubu, ka ikvienai uzraugošai institūcijai ir jāreaģē tās uzraugāmo subjektu rīcības prettiesiskuma gadījumā, tomēr sankciju piemērošanai nebūtu jābūt nevienas uzraugošās institūcijas pašmērķim.

SVF novērtējuma ziņojumā ietverti vairāki ierosinājumi attiecībā uz datiem, kuru iekļaušana Elektroniskajā maksātnespējas uzskaites sistēmā varētu sniegt būtisku pienesumu. Tomēr kontekstā ar pašlaik pieejamiem izejas datiem īpaši izceļamas dažas nianses, ko būtu lietderīgi izvērtēt saistībā ar pamatnostādņu rezultatīvajiem rādītājiem.

Dažādu rādītāju atspoguļošana vidējā lieluma veidolā ir standarta prakse. Tomēr atsevišķiem rādītājiem varētu būt lietderīgi paralēli iekļaut arī tā mediānu, lai iegūtu skaidrāku priekšstatu par tipisku situāciju problēmaspektiem, ko nav ietekmējuši izņēmuma gadījumi. Mediānas iekļaušana būtu jāizvērtē saistībā ar rezultatīvajiem rādītājiem, kas attiecas uz maksātnespējas procesa izmaksām, ilgumu un kreditoru prasījumu atgūšanas rādītājiem.

Tāpat jau šobrīd, nemainot administratora sniedzamo datu apjomu, iespējams precizēt dažu rezultatīvo rādītāju iegūšanas metodoloģiju. Proti, maksātnespējas procesa izmaksas pašlaik rēķina attiecībā pret apmierināto kreditoru prasījumu apmēru, iegūstot ziņas par to, cik izmaksā viena eiro atgūšana. Tomēr maksātnespējas procesa izmaksas būtu jāaprēķina, nosakot izmaksu proporciju attiecībā pret aktīvu realizācijas rezultātā iegūto vērtību. Savukārt atgūšanas rādītāju gadījumā jau esošajā mehānismā būtu jāievieš papildu nosacījums, ka aprēķinā neiekļauj procesus, kuros nav mantas.

Līdz ar to **būtu jāpārskata pamatnostādņu rezultatīvie rādītāji un to iegūšanas metodoloģija, tos integrējot aktualizētajā plānā**.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretāra p.i. Kristīne Pommere

Ozola 67046147

Liene.Ozola@tm.gov.lv

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Latvijas Vēstnesis, 186 (5758), 26.09.2016. Pieejams: <https://likumi.lv/ta/id/284925>. [↑](#footnote-ref-1)
2. Ministru kabineta 2017. gada 13. decembra rīkojums Nr. 750 "Grozījumi Maksātnespējas politikas attīstības pamatnostādnēs 2016.-2020. gadam un to īstenošanas plānā". Latvijas Vēstnesis, 249 (6076), 15.12.2017. Pieejams: <https://likumi.lv/ta/id/295825>. [↑](#footnote-ref-2)
3. Tieslietu ministrs ar 2018. gada 3. decembra vēstuli Nr. 1-10/3024 "Par starpposma novērtējuma iesniegšanu" informēja Ministru prezidentu, ka pamatnostādņu un plāna starpposma novērtējums tiks sagatavots un iesniegts Ministru kabinetā iespējami īsā laikā pēc SVF novērtējuma saņemšanas. [↑](#footnote-ref-3)
4. Pieejams: <https://www.sseriga.edu/sites/default/files/2019-01/FICIL_Sentiment_Index_2018_LV.pdf>. [↑](#footnote-ref-4)
5. Ministru kabineta 2017. gada 30. maija noteikumu Nr. 287 "Maksātnespējas administrācijas maksas pakalpojumu cenrādis un samaksas kārtība" pielikuma 3. punkts. Publicēts oficiālajā izdevumā "Latvijas Vēstnesis", 02.06.2017., Nr. 108 (5935). Pieejams: <https://www.vestnesis.lv/op/2017/108.4>. [↑](#footnote-ref-5)
6. Plāna 2.4.3., 4.2.1. un 4.2.2. pasākums izpildīts ar Ministru kabineta 2017. gada 18. jūlija sēdē atbalstīto informatīvo ziņojumu "Par Maksātnespējas administrācijas attīstību". [↑](#footnote-ref-6)
7. Plāna 2.4.3., 4.2.1. un 4.2.2. pasākums, kas izpildīts ar Ministru kabineta 2017. gada 18. jūlija sēdē atbalstīto informatīvo ziņojumu "Par Maksātnespējas administrācijas attīstību", rada ietekmi uz pārvaldes iestādes (MKD) cilvēkresursiem. Savukārt plāna 2.4.2. pasākums, ar kura izpildi noteikts, ka MKD likumā noteiktā kārtībā ir tiesības ierasties jebkura administratora prakses vietā un pieprasīt uzrādīt lietvedībā esošos dokumentus, iepriekš nebrīdinot, rada ietekmi uz pārvaldes iestādes (MKD) funkcijām. [↑](#footnote-ref-7)
8. Piemēram, plāna 1.2.3. un 2.3.1. pasākums. [↑](#footnote-ref-8)
9. Sākotnējā direktīvas priekšlikuma versija pieejama šeit: [http://www.europarl.europa.eu/RegData/docs\_autres\_institutions/commission\_europeenne/com/2016/0723/COM\_COM(2016)0723\_EN.pdf](http://www.europarl.europa.eu/RegData/docs_autres_institutions/commission_europeenne/com/2016/0723/COM_COM%282016%290723_EN.pdf). [↑](#footnote-ref-9)
10. Skat. Eiropas Savienības Oficiālais Vēstnesis, L 172, 2019. gada 26. jūnijs, pieejams: <https://eur-lex.europa.eu/legal-content/LV/TXT/?uri=OJ:L:2019:172:TOC>. [↑](#footnote-ref-10)
11. Ministru kabineta 2017. gada 14. februāra sēdes protokols Nr. 7 "Ministru kabineta sēdes protokols", 43. §. Publicēts oficiālajā izdevumā "Latvijas Vēstnesis", 20.02.2017., Nr. 38 (5865). Pieejams: <https://vestnesis.lv/op/2017/38.5> [↑](#footnote-ref-11)
12. Pieejams: <https://tm.gov.lv/lv/aktualitates/tm-informacija-presei/pieejams-starptautiska-valutas-fonda-novertejuma-zinojums-par-maksatnespejas-regulejumu-latvija>. [↑](#footnote-ref-12)
13. Maksātnespējas jautājumu konsultatīvā padome darbojas saskaņā ar Ministru kabineta 2007. gada 27. novembra noteikumos Nr. 799 "Maksātnespējas jautājumu konsultatīvās padomes nolikums" noteikto. Tās sastāvā ir tieslietu ministrs, ekonomikas ministrs, finanšu ministrs, iekšlietu ministrs, biedrības "Latvijas Sertificēto maksātnespējas procesa administratoru asociācija" valdes priekšsēdētājs, Latvijas Finanšu nozares asociācijas valdes priekšsēdētājs, Latvijas Darba devēju konfederācijas prezidents, Latvijas Brīvo arodbiedrību savienības priekšsēdētājs, Latvijas Tirdzniecības un rūpniecības kameras prezidents, Ārvalstu investoru padomes Latvijā valdes priekšsēdētājs, Latvijas Zvērinātu advokātu padomes priekšsēdētājs, Latvijas Zvērinātu tiesu izpildītāju padomes priekšsēdētājs, Latvijas Republikas Augstākās tiesas priekšsēdētājs un Latvijas Kredītņēmēju asociācijas valdes priekšsēdētājs. [↑](#footnote-ref-13)
14. Skat. plāna 2.9.1. pasākumu. [↑](#footnote-ref-14)
15. Plāna 3.1.1. pasākums. [↑](#footnote-ref-15)
16. Pieejams Pārresoru koordinācijas centra Pētījumu un publikāciju datu bāzē: <http://petijumi.mk.gov.lv/node/3105>. [↑](#footnote-ref-16)
17. Plāna 3.2.1. pasākums. [↑](#footnote-ref-17)
18. Plāna 3.3.1. pasākums. [↑](#footnote-ref-18)
19. Plāna 4.3.1. pasākums. [↑](#footnote-ref-19)
20. 2018. gada 31. maija likums "Grozījumi Maksātnespējas likumā". Latvijas Vēstnesis, 119 (6205), 15.06.2018. Pieejams: <https://likumi.lv/ta/id/299699>. [↑](#footnote-ref-20)
21. Plāna 2.7.1. pasākums. [↑](#footnote-ref-21)
22. Skat. minēto grozījumu 42. un 54. pantu. [↑](#footnote-ref-22)
23. Skat. minēto grozījumu 31. pantu. [↑](#footnote-ref-23)
24. Plāna 4.3.2. pasākums. [↑](#footnote-ref-24)
25. 2015. gada 1. janvārī bija 338 administratori, 2016. gada 1. janvārī – 335 administratori, 2017. gada 1. janvārī – 312 administratori. [↑](#footnote-ref-25)
26. Pieejams Pārresoru koordinācijas centra Pētījumu un publikāciju datu bāzē: <http://petijumi.mk.gov.lv/node/3105>. [↑](#footnote-ref-26)
27. Pieejams Pārresoru koordinācijas centra Pētījumu un publikāciju datu bāzē: <http://petijumi.mk.gov.lv/node/3103>. [↑](#footnote-ref-27)